Revista Presei

**22 mai 2013**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Adevarul** | Criza alungă copiii din şcoli: rata abandonului şcolar a ajuns la 16% |
| **4** | **Click** | «Şefu’, dai şi tu un ban?» Oamenii străzii, cerşetorii şi parcagiii de ocazie sluţesc imaginea oraşului |
| **5** | **Cotidianul** | Românii ar putea avea o nouă zi liberă |
| **5** | **Curentul** | Guvernul favorizează creșterea abandonului școlar |
| **8** | **Curentul** | PDL propune acordarea unui tichet lunar de 200 de lei pentru elevii de la „after school“ |
| **9** | **Jurnalul National** | Proiect de lege: a treia zi de Paşte ar putea deveni zi nelucrătoare |

# Adevarul

Criza alungă copiii din şcoli: rata abandonului şcolar a ajuns la 16%

## Un studiu elaborat de Ministerul Educaţiei în colaborare cu UNICEF arată că abandonul şcolar în România a crescut. Remus Pricopie spune că procentul este mai mare din cauza crizei economice.

Ştiri pe aceeaşi temă

Abandonul şcolar este în creştere în România, urcând până la 16% în perioada 2010-2011, după ce cu un an înainte fusese de 15%.

„Abandonul şcolar a înregistrat un trend descendent, de la 18% la 15 % în 2009, pentru ca în 2010-2011 să crească din nou, ajungând la 16 la sută. Suntem pe un uşor trend ascendent, întrucât, în acea perioadă, bugetul educaţiei a avut cel mai mult de suferit“, a declarat ministrul Educaţiei Remus Pricopie, cu ocazia lansării studiului „Toţi copiii la şcoală până în 2015. Iniţiativa globală privind copiii în afara sistemului de educaţie“ – elaborat, în parteneriat cu UNICEF.

**Copiii nu merg la şcoală din cauza sărăciei**

Potrivit studiului, fenomenul de abandon afectează în special patru categorii de copii: cei de etnie romă, cei care au crescut în familii sărace, cei din mediul rural şi cei cu dizabilităţi.

Astfel, în 2009 aproximativ 20% din numărul total al copiilor de 3-6 ani nu mergeau la grădiniţă, 8% din numărul copiilor de 7-10 ani nu frecventau şcoala primară, în timp ce peste 5% din totalul copiilor de 11-14 ani nu mergeau la gimnaziu. „70% din cauzele abandonului şcolar ţin de contexte din afara şcolii, ţin de mediul familial, de sărăcie“, a explicat pentru „Adevărul“, coordonatorul studiului UNICEF pe România, Ciprian Fartuşnic.

Datele arată că băieţii din ciclul primar prezintă o rată a abandonului şcolar mai mare, în timp ce, în cazul fetelor de aceeaşi vârstă, riscul este reprezentat, mai degrabă, de nefrecventarea totală a şcolii. Spre exemplu, rata abandonului şcolar în ciclul primar este de 1,6% în rândul băieţilor şi de 1,3%, în cazul fetelor.

În ceea ce priveşte copiii de etnie romă, procentul celor care nu au fost niciodată la şcoală este de două ori mai mare decât al celorlalţi copii. În plus, proporţia copiilor romi care nu termină ciclul gimnazial, adică învăţământul de bază, este cu peste 10% mai ridicată decât în cazul celorlaţi copii din aceleaşi comunităţi  
studiate.

**Şcoala, prea scumpă pentru unii**

Pe de altă parte, potrivit Institutului de Stiinţe ale Educaţiei, suma totală pe care o cheltuie o familie pentru un copil care merge la şcoală este de 419 euro pe an, mai mult decât îşi permit familiile sărace din România. „În aceste condiţii, multe familii sărace preferă să-şi ţină copiii acasă sau să-i retragă de la şcoală când nu mai pot suporta costurile“, au explicat specialiştii.

De altfel, chiar ieri peste 2.000 de elevi din judeţul Covasna au intrat în grevă japoneză pentru că Ministerul Educaţiei nu le-a mai decontat din octombrie 2012 abonamentele pentru navetă. Este vorba despre liceeni din mediul rural, iar datoria acumulată este de 1,6 milioane lei. În Harghita, 5.000 de elevi nu au mai primit banii pentru naveta din decembrie, datoria fiind de 1,5 milioane de lei, iar în Vaslui, restanţele către cei 7.000 de elevi navetişti sunt din septembrie anul trecut şi depăşesc 2,5 milioane de lei.

România a stabilit ca obiectiv scăderea ratei elevilor din sistemul de educaţie şi formare ce părăsesc timpuriu şcoala la 14,8% până în 2014, 12,8% până în 2017 si 11,3% până în 2020.

**Ministrul Educaţiei promite manuale noi din septembrie**

Elevii vor învăţa după manuale noi la şcoală începând din septembrie. Aşa a anunţat ieri ministrul Educaţiei, Remus Pricopie, care a prognozat că procesul de  schimbare a acestora se va încheia în 2017.

De altfel, metodologia noilor manuale şi calendarul pentru schimbarea lor vor fi lansate, astăzi, în dezbatere publică şi aprobate, cel mai probabil, pe 1 iunie, a mai spus Pricopie.

Tot din luna septembrie, elevii vor putea accesa manualele în format digital pe pagina web manuale.edu.ro. „Vom avea cărţi în format pdf, dar şi aplicaţii multimedia. Studiile au arătat că elevii învaţă mai rapid atunci când se folosesc de instrumente digitale. Atunci când copiii văd într-un film cum funcţionează sistemul solar, înţeleg mai uşor lecţia decât atunci când privesc o poză dintr-o carte“, a explicat Pricopie, precizând că şcoala nu poate rămâne ancorată în structurile vechi şi rigide.

**Programa schimbată cere manuale noi**

Ministrul Educaţiei a anunţat încă din aprilie, imediat după ce noua programă şcolară a fost aprobată, că intenţionează să introducă manuale noi în mediul preuniversitar, începând cu anul şcolar 2013-2014.

Potrivit specialiştilor, o primă etapă în acest sens este demararea procesului de selecţie a proiectelor de manuale şcolare pentru clasa I, iar pentru aceasta este nevoie de metodologia pe care o lansează în dezbatere astăzi şi care va stabili criteriile de evaluare ale acestor proiecte.

În sistemul de învăţământ preuniversitar există, în prezent, 1.491 de manuale şcolare, dintre care 293 sunt pentru învăţământul primar, 386 pentru gimnaziu, 339 pentru ciclul inferior al liceului şi 473 pentru ciclul liceal superior. Bugetul pentru achiziţionarea cărţilor retipărite este de 20 de milioane de lei pentru anul şcolar următor.

# Click

# «Şefu’, dai şi tu un ban?» Oamenii străzii, cerşetorii şi parcagiii de ocazie sluţesc imaginea oraşului

**Bătuţi de soartă şi abandonaţi, neînţeleşi şi marginalizaţi, oamenii care întind mâna pe stradă sunt o pată pe obrazul administraţiei locale. În episodul 2 al serialului nostru vă spunem cum sluţesc cerşetorii imaginea Capitalei şi cum nu reuşesc autorităţile s-o mai spele vreodată.**

Dacă am fi turişti străini, poate că nu ne-ar deranja prea mult prezenţa oamenilor străzii. Au şi europenii aurolacii lor. Însă agresivitatea pare a fi trăsătura esenţială a boschetarilor de pe Dâmboviţa.

Să nu vă revolte cuvântul, figurează în dicţionar. Înjură, scuipă, trag de tine ca şi când trebuie să le dai ceva doar pentru că tu ai mai mult decât ei.

*Spălătorii de parbrize: Agasanţi peste masură, puştii care spală parbrize la semafor sunt o pacoste pentru şoferi*

Conform reprezentanţilor Municipalităţii, în Capitală sunt puţin peste 1.400 de oameni fără adăpost. Nu ştim cum i-au numărat, dar ştim că numărul lor pare mult mai mare.

*Oamenii străzii: La Gara de Nord, aurolacii inhalează prenadez în văzul poliţiei*

Îi vezi în Gara de Nord, în centrul oraşului şi, în general, în orice zonă cu acces la reţeaua subterană de termoficare. Fiindcă nu-i pot face pur şi simplu să dispară, edilii au cheltuit bani să-i integreze, să-i hrănească, să-i îmbrace şi... cam atât. Pe noi ne-au informat prin bannere şi afişe să nu le mai dăm bani pe stradă, după modelul „nu hrăniţi păsările din parcuri".

*Parcagiii de ocazie: La cafenelele din Dorobanţi, parcagiii de ocazie sunt nelipsiţi. Aici, poliţia nu a mai făcut razii de ani buni*

Autorităţile trebuie să poată mai mult. Trebuie să poată mai mult şi în cazul parcagiilor de ocazie, această „specie" de cerşetori care a revoluţionat ideea de afacere. În timp ce Primăria Capitalei câştigă 50.000 de lei pe lună din închirierea celui mai bun parcaj public, reţeaua de parcagii de la Unirii bagă în buzunar între 35.000 şi 45.000 de lei în acelaşi interval.

Mult? Un parcagiu câştigă cam 250-300 de lei pe zi de la cei care le lasă, chipurile, maşinile în grijă. Aşa ceva n-au văzut europenii la ei acasă, dar finanţează această „breaslă" la fel ca şi românii. Doar că străinii nu înţeleg de ce trebuie să facă asta.

# Cotidianul

**Românii ar putea avea o nouă zi liberă**

Cea de-a treia zi de Paşte ar putea deveni sărbătoare nelucrătoare, conform unui proiect de lege iniţiat de 12 deputaţi şi senatori PSD şi PPDD. Aceştia susţin, în expunerea de motive, că cea mai mare sărbătoare a creştinismului trebuie marcată solemn în toate cele trei zile.

"Paştele este cea mai importantă sărbătoare creştină a anului. Sfintele Paşti sau sărbătoarea vieţii marchează miracolul Învierii Domnului, iar actele de purificare din Săptămâna Luminată readuc echilibrul şi armonia creştinilor. Obiectul acestei sărbători creştine este şi amintirea vie a patimii. Hristos a murit pentru noi şi a triumfat pentru noi. În moartea Lui stă mântuirea noastră, în Învierea lui stă biruinţa noastră. Sărbătoarea Paştelui, sărbătoarea luminii şi a bucuriei, şi-a păstrat până în prezent farmecul şi semnificaţia, fiind un moment de linişte sufletească şi de apropiere de familie", se arată în expunerea de motive a proiectului care în prezent se află la Senat, primă Cameră sesizată.

Iniţiatorii mai spun, în expunerea de motive, că este necesară instituirea ca sărbătoare legală în care nu se lucrează şi a celei de-a treia zi a Paştelui şi pentru că "Învierea Domnului este, pentru unele lăcaşuri de cult, prilej de dublă bucurie: praznic împărătesc şi ziua hramului bisericii".

# Curentul

# Guvernul favorizează creșterea abandonului școlar

# Zeci de mii de elevi din mediul rural nu și-au primit  de mai bine de o  jumătate de an banii pentru naveta școlară, majoritatea dintre ei fiind în imposibilitatea de a mai frecventa cursurile fără acest ajutor prevăzut negru pe alb de Legea educației naționale. Ministrul Educației Remus Pricopie ridică din umeri și ignoră atât cât poate această problemă, însă elevii nu mai suportă și protestează pentru lipsa de interes a ministerului, cerându-și dreptul la educație. ****Mii de elevi nu se pot duce la școală fără banii pentru navetă**** Situația navetiștilor este critică în toată țara, iar măsurile întârzie să apară. Marți, peste 2000 de elevi din județul Covasna au intrat în grevă japoneză, acuzând Ministerul Educației că nu le-a mai decontat din octombrie 2012 abonamentele pentru navetă, datoria acumulată ajungând la 1,6 milioane lei pentru liceenii din mediul rural. În total, la nivelul județului Covasna, 3000 de elevi au rămas fără bani de navetă din noiembrie anul trecut. Situația din Covasna nu este singulară, 5000 de elevi din Harghita neprimind banii pentru navetă din luna decembrie a anului trecut, iar datoria ajunge la 1,5 milioane de lei. Lucrurile stau și mai dramatic la Vaslui unde restanțele celor 7000 de elevi navetiști sunt din septembrie anul trecut și depășesc 2,5 milioane de lei. De aproape jumătate de an, peste 6.000 de elevi navetiști din județul Bacău nu și-au mai primit nici ei  banii pe abonamente. Părinții sunt disperați și spun că nu îi pot ajuta prea mult. Unii dintre ei trebuie să suporte lunar, din buzunarul propriu, costuri de până la 250 de lei. Iar dacă ai „ghinionul“ să ai doi copii la liceu, situație devine dramatică pentru multe familii. În județul Bacău sunt 6.500 de elevi care fac zilnic naveta până la liceu, în oraș. Pentru transportul acestora, lunar ar trebui decontată suma de 600.000 de lei. Datoria totală, neachitată de jumătate de an, depășește 3,5 milioane lei. Reprezentanții Inspec­toratului Școlar Bacău susțin că au cerut bani de la Minister. Singurul răspuns primit a fost că, în prezent, se lucrează la o nouă hotărâre de Guvern, prin care se vor impune anumite plafoane societăților de transport. Când se va întâmpla acest lucru, nimeni nu știe, autoritățile așteptând probabil vacanța de vară pentru a scăpa de această presiune. Și în Brașov elevii sunt nevoiți să se împrumute de unde pot pentru a putea fi prezenți la cursuri, deoarece aceștia nu au mai primit banii pentru navetă din luna septembrie a anului trecut. 1,6 milioane de lei trebuie să dea Ministerul celor peste 900 de elevi din județ care fac zilnic naveta ca să ajungă la liceu. Banii de la minister n-au venit , iar  majoritatea tinerilor iau bani de la rude sau se duc la școală cu autostopul fără să plătească. ****Ignorare totală din partea Ministerului**** Și deputatul PSD, Ana Birchall, a cerut socoteală „mai marilor“ săi colegi din USL care se ocupă cu distribuirea fondurilor în Educație, însă scrisoarea acesteia către Minister a rămas fără răspuns. „Pe fondul crizei economice prelungite, dar și al schimbărilor de pe scena politică, s-a ajuns la situația dramatică în care ne aflăm astăzi, cu restanțe către elevii navetiști, încă din luna septembrie a anului trecut. Astfel la nivelul județului Vaslui sunt afectați de întârzierea decontărilor pentru transport aproximativ 7.000 de elevi, suma restantă la sfârșitul lunii februarie depășind 2.500.000 de lei. Dacă această situație continuă, rata abandonului școlar va crește alarmant“, a avertizat într-o întrebare adresată Ministerului Educației deputatul PSD Ana Birchall. Potrivit unui comunicat remis HotNews.ro, aceasta anunța că la începutul lunii aprilie a transmis Ministerului Educației o întrebare referitoare la situația decontărilor banilor pentru naveta școlară în județul Vaslui. „Accesul la educație nu este o favoare, ci un drept constituțional. Investiția în educația unui copil, ajutorul acordat copiilor care provin din familii mai modeste, asigurându-se astfel accesul egal al copiilor la educație sunt convinsă că reprezintă una dintre principalele politici promovate de ministerul pe care îl conduceți“, susținea Ana Birchall. Nu știm dacă ministrul educației a catadicsit să-i răspundă colegei sale de partid, dar pentru elevii care sunt în situația să abandoneze școala deoarece nu au bani de abonamente nu a făcut încă nimic. Din aceste motive, aceștia au început să protesteze. ****Elevii din mediul rural au intrat în grevă japoneză**** Protestele au fost declanșate la Covasna de 2000 de elevi de liceu care au intrat în grevă japoneză, însă aceste manifestări s-ar putea extinde considerând că problema navetiștilor este de actualitate în mai multe județe ale țării. Acțiunea de protest din județul Covasna se va derula pe parcursul întregii săptămâni. Organizatorii protestului au declarat  că aceasta este prima acțiune de protest a elevilor din județul Covasna în vederea sensibilizării conducerii Minis­terului Educației, însă ei se pregătesc și pentru alte acțiuni dacă problema nu se va rezolva. Potrivit acestora, este absolut necesar ca autoritățile competente să rezolve în cel mai scurt timp problema decontării abonamentelor pentru naveta elevilor, pentru a nu afecta „calitatea actului educațional“ și pentru a nu contribui la creșterea absenteismului și chiar a gradului de abandon școlar. Peste 2.500 de semnături au fost strânse, săptămâna trecută, în 16 licee din județul Covasna, elevii dându-și acordul să declanșeze proteste, întrucât Ministerul Educației nu le-a decontat, din octombrie până în prezent, abonamentele pentru navetă, care costă între 60 și 260 de lei.În județul Covasna, fac zilnic naveta 2.699 de liceeni care locuiesc în mediul rural. ****Ministrul Pricopie încalcă legea cu nonșalanță**** Dacă această situație continuă și Ministerul Educației nu va găsi rapid o rezolvare, rata abandonului școlar va crește semnificativ.  „Toate județele nu au mai primit bani de anul trecut“, a anunțat ministrul Educației, Remus Pricopie, care susține că situația este cauzată de transportatori, care au crescut valoarea biletelor de 6 ori. Ministerul Educației este însă, obligat prin lege să deconteze cheltuielile de transport elevilor care urmează cursurile școlare într-o altă localitate decât cea unde au domiciliul, conform Legii Educației Naționale. „Elevilor care nu pot fi școlarizați în localitatea de domiciliu li se decontează cheltuielile de transport din bugetul Ministerului Educației, Cercetării, Tineretului și Sportului, prin unitățile de învățământ la care sunt școlarizați, pe baza de abonament, în limita a 50 km, sau li se asigură decontarea sumei ce reprezintă contravaloarea a 8 călătorii dus-întors pe semestru, dacă locuiesc la internat sau în gazdă.“, se precizează în Legea Educației Naționale, art.84. Întrebat de reporterii de la Digi24 despre greva japoneză declanșată de elevii din Covasna, Remus Pricopie a declarat că nu știe ce se întâmplă și s-a sustras explicațiilor suplimentare pe această temă motivând că este grăbit. Ministrul Educației a acoperit cu mâna microfonul reporterului și s-a mulțumit să declare că nu are habar de această situație, deși conduce acest minister. „Nu cunosc despre ce e vorba și, oricum, trebuie să fug la Guvern“, a spus ministrul, conform Digi24. Orientându-ne după haosul din sistemul educațional, Remus Pricopie nu știe într-adevăr ce se întâmplă cu acest sistem  și nici nu este în stare să ia măsurile necesare pentru îmbunătățirea situației. ****România – campioană în Europa la analfabetism**** Aproape 100.000 de copii și adolescenți din România nu merg la școală, deși ar trebui. Cel puțin asta declara în urmă cu câteva luni ministrul Educației, Remus Pricopie, însă reprezentanții UNICEF sunt convinși că numărul lor este cu mult mai mare. Nici măcar Institutul Național de Statistică nu are o centralizare clară. Învățământul obligatoriu în România este de 10 clase, dar mii de copii nu merg la școală, nu știu să scrie, să citească sau să socotească. Potrivit raportului Comisiei Europene pe Educație, fiecare al 17-lea român este analfabet. Iar cei mai mulți dintre copiii lor preiau destinul părinților și renunță la șansa pe care le-o poate oferi școala către un trai decent. Părinții cred că e mai important să îi ajute la treburile gospodărești, decât să-și construiască o viață mai bună învățând carte. ****Abandonul școlar, în creștere. Ministrul vine doar cu promisiuni**** „Abandonul școlar a înregistrat un trend descendent, de la 18 la sută la 15 la sută în 2009, pentru ca în 2010-2011 să crească din nou, ajungând la 16 la sută. Suntem pe un ușor trend ascendent, întrucât, în acea perioadă, bugetul educației a avut cel mai mult de suferit. Ținta este ca în 2020 să ajungem spre 11 la sută“, a declarat ministrul Remus Pricopie, cu ocazia lansării studiului „Toți copiii la școală până în 2015. Inițiativa globală privind copiii în afara sistemului de educație“ - elaborat, în parteneriat, de Ministerul Educației, Ministerul Muncii, Institutul Național de Statistică, Institutul pentru Științe ale Educației și UNICEF. România a stabilit ca obiectiv scăderea ratei elevilor din sistemul de educație și formare ce părăsesc timpuriu școala la 14,8% până în 2014, 12,8% până în 2017 si 11,3% până în 2020. Datele arată că băieții din ciclul primar prezintă o rată a abandonului școlar mai mare, în timp ce, în cazul fetelor de aceeași vârstă, riscul este reprezentat, mai degrabă, de nefrecven­tarea totală a școlii. Proporția copiilor de vârsta învăță­mântului primar care nu frecventează școala, în funcție de vârstă, atinge nivelul cel mai ridicat la 7 ani. De asemenea, copiii din mediul rural de vârstă corespunzătoare învățământului gimnazial prezintă riscul cel mai ridicat de neparticipare la educație, se mai arată în raportul lansat marți la sediul Ministerului Educației. Cel mai mare risc, din acest punct de vedere, se înregistrează la copiii din mediul rural, din familii sărace, de etnie romă, cât și la cei cu cerințe educaționale speciale, a subliniat reprezentantul UNICEF în România, Sandie Blanchet. Or, tocmai pentru acești copii ministerul educației pare să-i pedepsească în continuare la sărăcie, închizându-le practic în nas ușa școlilor odată cu neplata costurilor legate de transportul la școală.

# PDL propune acordarea unui tichet lunar de 200 de lei pentru elevii de la „after school“

# PDL va depune o inițiativă legislativă care prevede acordarea lunar a unui tichet de 200 de lei pentru elevii din clasele pregătitoare și I-IV care vor să urmeze programul „Școală după școală“, au anunțat, marți, deputații PDL Raluca Turcan și Roberta Anastase. Turcan a precizat, la o conferință de presă, că această inițiativă va oferi o soluție pentru familiile care nu au cu cine să-și lase copiii după școală, previne abandonul școlar. „PDL propune funcționarea acestui program prin acordarea unui tichet în valoare de 200 de lei, lunar, astfel încât părinții și copiii să aibă șansa funcționării unui program educațional și după școală“, a spus Turcan, care a adăugat că valoarea acestui tichet ar acoperi integral sau parțial costurile școlii sau ale organizației nonguvernamentale care se vor ocupa de copii după programul școlar. Ea a precizat că acest tichet ar urma să fie acordat, după opțiunea părinților, copiilor din clasele pregătitoare și I-IV din învățământul de stat și privat, iar școlile vor gestiona acordarea acestui tichet numai pentru programul „școală după școală“. Roberta Anastase a spus, la rândul său, că este necesară această inițiativă legislativă pentru că de multe ori copiii au acces limitat la programul „școală după școală“ din rațiuni financiare și că foarte multe mame au renunțat la serviciu pentru că nu aveau cu cine să-și lase copiii după școală. Anastase a adăugat că acordarea acestui tichet nu reprezintă un efort financiar substanțial și că banii se pot lua din bugetul Ministerului Educației.

# Jurnalul National

# Proiect de lege: a treia zi de Paşte ar putea deveni zi nelucrătoare

# Cea de-a treia zi de Paşte ar putea deveni sărbătoare nelucrătoare, potrivit unui proiect de lege iniţiat de 12 deputaţi şi senatori PSD şi PPDD, care spun în expunerea de motive că cea mai mare sărbătoare a creştinismului trebuie marcată solemn în toate cele trei zile. Iniţiatorii sunt, conform Mediafax, deputaţii PSD Constantin Adăscăliţei, Ioan Axente, Ileana Cristina Dumitrache, Mihăiţă Găină, Marian Ghiveciu, Horia Grama, Cornel Itu, Constantin Mazilu, Florian Nicolae, deputaţii PPDD Liliana Ciobanu şi Marioara Nistor şi senatorul PSD Laurenţiu Florian Coca. "Paştele este cea mai importantă sărbătoare creştină a anului. Sfintele Paşti sau sărbătoarea vieţii marchează miracolul învierii Domnului, iar actele de purificare din Săptămâna Luminată readuc echilibrul şi armonia creştinilor. Obiectul acestei sărbători creştine este şi amintirea vie a patimii. Hristos a murit pentru noi şi a triumfat pentru noi. În moartea Lui stă mântuirea noastră, în învierea lui stă biruinţa noastră. Sărbătoarea Paştelui, sărbătoarea luminii şi a bucuriei, şi-a păstrat până în prezent farmecul şi semnificaţia, fiind un moment de linişte sufletească şi de apropiere de familie", se arată în expunerea de motive a proiectului care în prezent se află la Senat, primă Cameră sesizată. Iniţiatorii mai susţin în expunerea de motive că este necesară instituirea ca sărbătoare legală în care nu se lucrează şi a celei de-a treia zi a Paştelui şi pentru că "învierea Domnului este, pentru unele lăcaşuri de cult, prilej de dublă bucurie: praznic împărătesc şi ziua hramului bisericii". În România există în prezent doar 12 zile libere consacrate prin lege în afara sărbătorilor de duminică, scriu iniţiatorii, însă, de multe ori, patru dintre acestea coincid cu zilele de week-end. "Ţara noastră este printre ţările cu cele mai puţine zile declarate legal nelucrătoare, iar cea mai mare sărbătoare a creştinismului, Paştele, cu cele mai profunde semnificaţii, ar trebui marcată în mod solemn în toate cele trei zile ale sale. Dintre ţările Uniunii Europene, Belgia este, de departe, cea care acordă cele mai multe zile libere muncitorilor, cu un total de 24 de sărbători legale în 2012. Alte ţări europene cu un număr mai mare de sărbători legale decât al nostru sunt: Ungaria (17 zile), Bulgaria (15 zile), Slovacia (14 zile), Malta (14 zile), Polonia (13 zile), Portugalia (13 zile)", au mai motivat iniţiatorii proiectului.